b'\n_START_ARTICLE_\nGlasriket\n_START_PARAGRAPH_\nGlasriket (merkitys suomeksi Lasivaltakunta) on Ruotsin Sm\xc3\xa5landissa sijaitseva alue, joka on 1700-luvulta l\xc3\xa4htien ollut tunnettu huomattavasta lasiteollisuudestaan. Nyky\xc3\xa4\xc3\xa4n alueella on 14 lasitehdasta ja suuri m\xc3\xa4\xc3\xa4r\xc3\xa4 pienempi\xc3\xa4 yrityksi\xc3\xa4._NEWLINE_Virallisena nimityksen\xc3\xa4 Glasriket tarkoittaa Emmabodan, Lessebon, Nybron ja Uppvidingen kuntien ja n\xc3\xa4iss\xc3\xa4 kunnissa sijaitsevan 14 lasitehtaan muodollista yhteisty\xc3\xb6t\xc3\xa4. AB Glasriket on markkinoinninedist\xc3\xa4misorganisaatio, josta lasitehtaat omistavat 60 prosenttia ja kunnat 40 prosenttia. Nybro katsoo olevansa Glasriketin "p\xc3\xa4\xc3\xa4kaupunki".\n_START_SECTION_\nHistoriaa\n_START_PARAGRAPH_\nMaantieteellisesti Glasriket sijaitsee p\xc3\xa4\xc3\xa4asiassa Lessebon, Emmabodan ja Nybron kunnissa Lounais-Sm\xc3\xa5landissa, mutta my\xc3\xb6s Uppvidingess\xc3\xa4. T\xc3\xa4m\xc3\xa4 ei ole sattumaa, vaan 1700- ja 1800-lukujen tietoisen politiikan tulosta. Kronobergin l\xc3\xa4\xc3\xa4nin ja Kalmarin l\xc3\xa4\xc3\xa4nin maaherrat p\xc3\xa4\xc3\xa4ttiv\xc3\xa4t yritt\xc3\xa4\xc3\xa4 ottaa l\xc3\xa4\xc3\xa4nien rajalla sijaitseva alueen teollisuusk\xc3\xa4ytt\xc3\xb6\xc3\xb6n. Alueella oli jo vanhastaan useita ruukkeja, jotka usein olivat nostaneet j\xc3\xa4rvist\xc3\xa4 rautaa. Asutuksen houkuttelemiseksi alueelle ruukeille annettiin edullisia ehtoja, jos ne alkaisivat tuottaa lasia. Koska lasinvalmistus vaatii paljon energiaa, ruukeille lahjoitettiin suuria mets\xc3\xa4alueita._NEWLINE_Lasiruukit valmistivat aluksi massatuotantona lasia vain kotimarkkinoille. Kun kilpailu v\xc3\xa4heni 1800-luvun lopussa, useat ruukit palkkasivat taiteilijoita muotoilemaan lasituotteitaan. Etenkin Orreforsin ja Kostan lasiruukit tulivat tunnetuiksi muotoilijoistaan, jotka tekiv\xc3\xa4t l\xc3\xa4pimurron 1900-luvulla ja tulivat tunnetuiksi kansainv\xc3\xa4lisestikin. T\xc3\xa4ll\xc3\xb6in my\xc3\xb6s termi "Glasriket" alkoi viitata It\xc3\xa4-Sm\xc3\xa5landin lasitehtaisiin, jotka tuottivat ulkomaille myyt\xc3\xa4v\xc3\xa4\xc3\xa4 modernia designia erotuksena muista Ruotsin lasitehtaista, jotka tuottivat lasia kotimarkkinoille massatuotantona._NEWLINE_Aikojen saatossa Glasriketin alueella on ollut toiminnassa noin sata lasitehdasta. Nyky\xc3\xa4\xc3\xa4n tuotantoa on 14 tehtaassa.'